મોરારિબાપુની તાજેતરની એક કથામાં હમણાં આ સૂત્ર સાંભળવા મળ્યું. બાપુની કથાપ્રવાહમાં સહજપણે આવાં મૂલ્યવાન મોતી સમાં સૂત્રો મળી આવે છે. કોઈ કોઈ મરજીવા હોય પણ મરજીવાને તો ડૂબકીઓ મારવી પડે, જોખમ લઈ શોધવું પડે અને સફળતાની પાછી કોઈ બાંહેધરી નહીં. ક્યારેક અસ્તિત્વ કૃપાળુ બને અને રત્નાકર ખુદ જીવંત બને છે. અહીં તો સમુદ્ર સામે ચાલીને રત્નોનો થાળ આપણને ધરે છે. બાપુ આપણા માટે સુલભ છે, આપણને સહજ મળ્યા છે. ‘સારો વિચાર જ્યાંથી મળે ત્યાં લેવો જોઈએ.’ આવું બાપુને કહેતા સાંભળ્યા છે. એમની કથામાંથી પણ સારા વિચાર મળે તો લેવામાં શું વાંધો ? એ સમજણને આગળ રાખી મને આ સૂત્ર ગમ્યું, જે તમને કહેવાની ઈચ્છા થઈ આવે છે. બાકી, અહીં કોઈ શાસ્ત્રોની ગહન વાત નથી, મારો તેમાં પ્રવેશ પણ નથી.